Lácacséke

Lácacséke község Borsod-Abaúj-Zemplén vármegyében, a Cigándi járásban. Az 1950-es években jött létre a korábban önálló Láca és Cséke
községek egyesítésével; harmadik nagyobb településrésze Monyha.

Fekvése 
A Bodrogköz magyarországi részének keleti részén helyezkedik el, nem messze a szlovák határtól; Miskolctól közúton mintegy 120 kilométerre keletre fekszik.

A környező települések közül Semjéntől 3, Dámóctól 4, Kisrozvágytól 5, Ricsétől mintegy 7 kilométer távolság választja el, az országhatár szlovák oldalán a legközelebbi község Perbenyik (Pribeník). A legközelebbi város a szintén Szlovákia területén fekvő Királyhelmec (Kráľovský Chlmec).

Megközelítése 
Csak közúton közelíthető meg, Pácin és Zemplénagárd felől egyaránt a 3807-es úton; ez Lácán és Csékén is keresztülvezet. Monyha, mely zsákfalunak tekinthető, közúton csak Láca központja felől érhető el, a 38 121-es számú mellékúton.

Történelme 
Láca község már az 1500-as évek elején írásos formában a Bagossy család birtokaként említették. A Láczay családdal 1598-ban találkozni, Láczay Péter birtokos személyében. Cséke neve 1333-ban a pápai tizedjegyzékben szerepel először. A Csékey család ősi fészke, mely család várat is épített, ami a XVI. században még fennállt. Lácacséke 1950-ben jött létre Láca és Cséke községek egyesítésével. Ideiglenes neve Láca volt, mai végleges nevét 1951-ben kapta.

Közélete

Polgármesterei 
 1990–1993: Pásztor Zsigmond (KDNP)
 1993–1994: Szmolniczki Zoltán
 1994–1998: Téglás Csaba (független)
 1998–1999: Téglás Csaba (független)
 1999–2001: Téglásné Renyó Katalin (független)
 2002–2002: Dr. Salamon Sándor (független)
 2002–2006: Fedor László András (független)
 2006–2010: Fedor László András (független)
 2010–2014: Fedor László András (független)
 2014–2019: Fedor László András (független)
 2019-től: Fedor László András (független)

A településen 1999. november 14-én időközi polgármester-választást tartottak, aminek oka még tisztázást igényel, de az előző polgármester nem indult el rajta. A választás furcsa érdekessége volt, hogy a négy induló közül az egyetlen nem független aspiráns, a Zempléni Településszövetség jelöltje 10,48 %-kal csak az utolsó helyet tudta elérni, tehát a térségi önkormányzatok (sok más érintett településen jellemzően sikeresen működő) összefogása itt nem volt képes a helyiek körében elfogadott jelöltet találni. Ugyanebben az önkormányzati ciklusban sort kellett keríteni még egy második időközi polgármester-választásra is, 2002. március 17-én, az addigi polgármester lemondása miatt.

Díszpolgárai 
 Dr. Salamon Sándor korábbi polgármester (2004)
 Dr. Bodrogi István onkológus professzor (2016)

Kulturális élete 
2016 óta, nyaranta Éles Bulcsú grafikusművész vezetésével a Lácacsékei Művésztelep működik a településen, és gazdagítja a falu értékeit.

Ismertetések a Lácacsékei Művésztelepről:
 Spanyolnátha 2020
 Új Művészet 2019
 Új Művészet 2017
 SYMPOSION PORTÁL

Népesség 
A település népességének változása:

2001-ben a település lakosságának 75%-a magyar, 25%-a cigány nemzetiségűnek vallotta magát.

A 2011-es népszámlálás során a lakosok 97,3%-a magyarnak, 39,8% cigánynak, 0,6% németnek, 0,6% szlováknak, 0,3% ukránnak mondta magát (2,4% nem nyilatkozott; a kettős identitások miatt a végösszeg nagyobb lehet 100%-nál). A vallási megoszlás a következő volt: római katolikus 14,6%, református 42,9%, görögkatolikus 14,3%, evangélikus 0,3%, felekezeten kívüli 19,5% (8,2% nem válaszolt).

Látnivalók 
 Görögkatolikus templom Cséke községben
 Kortárs magyar képzőművészeti gyűjtemény
 Monyhai-temető kálváriakövekkel
Református templom Láca községben

Jegyzetek

További információk
Lácacséke hivatalos honlapja
Lácacséke hírportál

Borsod-Abaúj-Zemplén megye települései